CELEX: 62008FJ0052
Language: ro
Date: 2009-06-04 00:00:00
Title: Hotărârea Tribunalului Funcției Publice (camera a doua) din data de 4 iunie 2009. # Wolfgang Plasa împotriva Comisiei Comunităților Europene. # Funcție publică - Funcționari - Motivare - Interesul serviciului. # Cauza F-52/08.

HOTĂRÂREA TRIBUNALULUI FUNCȚIEI PUBLICE 
      (Camera a doua)
      4 iunie 2009 
      Cauza F‑52/08
      Wolfgang Plasa
      împotriva
      Comisiei Comunităților Europene 
      „Funcție publică — Funcționari — Organizarea serviciilor — Repartizarea personalului — Delegația Comisiei în Algeria — Articolul 7 alineatul (1) din statut — Reafectarea la Bruxelles — Motivare — Interesul serviciului”
      Obiectul: Acțiune formulată în temeiul articolelor 236 CE și 152 EA, prin care domnul Plasa solicită anularea deciziei directorului
         Direcției Generale Relații Externe a Comisiei din 8 mai 2008 prin care se dispune reafectarea sa la Bruxelles (Belgia) de
         la 1 august 2008, precum și acordarea de daune interese
      
      Decizia: Respinge acțiunea. Reclamantul suportă totalitatea cheltuielilor de judecată.
      
      Sumarul hotărârii
      Funcționari — Organizarea serviciilor — Repartizarea personalului — Puterea de apreciere a administrației
      [Statutul funcționarilor, art. 7 alin. (1), art. 101a și anexa X]
      Instituțiile beneficiază de o largă putere de apreciere la organizarea serviciilor acestora în funcție de misiunile care le
         sunt încredințate, precum și la repartizarea, în vederea realizării acestora, a personalului care se află la dispoziția acestora,
         cu condiția ca respectiva repartizare să fie efectuată în interesul serviciului și cu respectarea corespondenței dintre post
         și grad. Schimbarea repartizării în interesul serviciului nu este condiționată de consimțământul funcționarului. O astfel
         de condiție ar avea ca efect să limiteze în mod intolerabil libertatea instituțiilor în ceea ce privește organizarea serviciilor
         lor și adaptarea acestei organizări la cerințele în schimbare. 
      
      În special, articolul 7 alineatul (1) din statut, referitor la repartizarea funcționarilor în interesul serviciului, rămâne
         aplicabil agenților repartizați în afara Uniunii Europene. Astfel, potrivit articolului 101a din statut, dispozițiile speciale
         și derogatorii aplicabile funcționarilor repartizați într‑un post aflat într‑o țară terță cuprinse în anexa X la statut, dintre
         care articolele 2 și 3, care privesc procedura de mobilitate, fac trimitere la modalitățile stabilite de autoritatea împuternicită
         să facă numiri, sunt aplicabile fără a aduce atinge celorlalte dispoziții din statut. 
      
      (a se vedea punctele 75-77 și 111)
      Trimitere la:
      Curte: 24 februarie 1981, Carbognani și Coda Zabetta/Comisia, 161/80 și 162/80, Rec., p. 543, punctul 28; 23 martie 1988,
         Hecq/Comisia, 19/87, Rec., p. 1681, punctul 6; 12 noiembrie 1996, Ojha/Comisia, C‑294/95 P, Rec., p. I‑5863, punctul 40
      
      Tribunalul de Primă Instanță: 19 iunie 1997, Forcat Icardo/Comisia, T‑73/96, RecFP, p. I‑A‑159 și II‑485, punctul 26; 22 ianuarie
         1998, Costacurta/Comisia, T‑98/96, RecFP, p. I‑A‑21 și II‑49, punctele 33, 36 și 40.